Ego ille Arvidus, illius ecclesiæ Aboensis sedis ordinandus episcopus et sacrosancto ministerio vestro prædicationis officium suscepturus, confiteor sanctam et ineffabilem trinitatem, patrem et filium et spiritum sanctum, unum Deum naturaliter esse unius substantiæ, unius naturæ, unius majestatis atque virtutis, coëternum patri et spiritui sancto filium, in tempore de eodem spiritu sancto confiteor conceptum, et de Maria virgine natum credo, qui passus pro salute hominum, ad inferna descendit, indeque victor surgens et in cælos ascendens, venturus est in finem seculi, ut reddat singulis secundum opera ipsorum. Præterea jnstituta et præcepta quatvor principalium synodorum, videlicet Niceni, Constantinopolitani, Ephesini et Calcedonensis, canones quoque synodales et decreta, quæ orthodoxa fides suscepit, me suscipere et prædicare velle confiteor, hæreses et schismata et quicquid sanæ fidei adversatur, condemno et anathematizo. Tibi etiam et privilegia Upsalensis ecclesiæ, tuisque successoribus secundum sacros canones et decreta sedis apostolicæ ex sacris canonibus et legibus promulgata, pro seire et posse me obediturum promitto, pro eisdem quoque metropolitani publicis et privatis negotijs studio, consilio societate me elaboraturum promitto et absque illius consensu nullum me præbere in magnis negotijs vel ordinationibus assensum, nisi in eo quod ad propriam pertinet parochiam meam profiteor; et huic professioni meæ coram Deo et sanctis eius sub testimonio quoque præsentis ecclesiæ subscribo. Datum Strengnes anno Domini mdxj, [in crastino] beati Francisci confessoris, meo sub sigillo præsentibus appenso.